**Z A P I S N I K**

**s 26. sjednice Gradskog vijeća Grada Delnica**

**(održane 23. veljače 2017. godine u Velikoj vijećnici, s početkom u 16,00 sati)**

Prisutni: Nada Glad, Željko Pjevac, Daniel Kezele, Marijan Pleše, Dražen Magdić, Davorin Klobučar, Josip Gašparac, Lidija Žagar, Boris Lozer, Jelena Pavić Mamula, Tanja Kezele, Ivan Topić, Alen Janjušević (od 2. točke dnevnog reda), Mladen Mauhar.

Ispričao izostanak: Goran Pernjak.

Osim članova Gradskog vijeća sjednici prisustvuju: Ivica Knežević, gradonačelnik, Katarina Mihelčić, zamjenica gradonačelnika, Gordana Piskač, pročelnica JUO, Davorka Grgurić, voditeljica Odsjeka za komunalni sustav, imovinu, prostorno uređenje i promet, Đulio Jusufi, voditelj Odsjeka za proračun i financije, novinari Radija Gorski kotar i Radio Rijeke, službenica JUO Nikolina Muhvić, te Iva Pleše, volonterka. Sjednici, kao izvjestiteljica 1. točke dnevnog reda prisustvuje direktorica KTD-a „Risnjak – Delnice“ d.o.o. Iva Žagar.

Nada Glad konstatira da sjednici **prisustvuje 13 vijećnika**, te postoji kvorum za pravovaljano odlučivanje.

Predsjednica navodi da ju je vijećnik Topić zamolio da informira Gradsko vijeće da on nije više predstavnik stranke HČSP-a, s kojom je ušao u ovo Vijeće, sada je član novoformirane stranke „Generacija obnove“.

Na Zapisnik s prošle sjednice nije bilo primjedaba, te je isti jednoglasno prihvaćen.

Nije bilo niti prijedloga za dopunu ili izmjenu dnevnog reda predloženog uz saziv sjednice.

Predsjednica predlaže dnevni red današnje sjednice:

1. Informacija o planu rada i financijski plan komunalnog trgovačkog društva Risnjak-Delnice d.o.o. za 2017. godinu
2. Vijećnička pitanja
3. Izvješće o radu Gradonačelnika
4. Odluka o korištenju minusa po računu
5. Odluka o raspisivanju javnog poziva za predlaganje kandidata za članove Savjeta mladih Grada Delnica
6. Izvješće o izvršenju Programa gradnje objekata i uređaja komunalne infrastrukture za 2016. god.
7. Izvješće o izvršenju Programa održavanja objekata i uređaja komunalne infrastrukture za 2016. god.
8. Izvješće o utrošku šumskog doprinosa za 2016. god.
9. Izvješće o u trošku sredstava naknade za nezakonito izgrađene zgrade u 2016. god.
10. Odluka o davanju suglasnosti za provedbu ulaganja na području Grada Delnica za provedbu projekta „Rekonstrukcija i prenamjena objekta Radićeva 3, Delnice za smještaj Narodna knjižnice i čitaonice Delnice“
11. Odluka o davanju suglasnosti za provedbu ulaganja na području Grada Delnica za provedbu projekta „Rekonstrukcija i proširenje dječjeg igrališta u Parku kralja Tomislava u Delnicama“
12. Odluka o donošenju I. izmjena i dopuna DPU dijela centra Delnica
13. Odluka o donošenju odredbi za provođenje DPU dijela centra Delnica-pročišćeni tekst
14. Odluka o izmjeni Ugovora o kupoprodaji zemljišta u poslovnoj zoni K1 Delnice
15. Odluka o ukidanju javnog dobra na djelu k.č.br. 3082 i 3080/1 k.o. Turke

Vijećnici su jednoglasno podržali prijedlog Dnevnog reda za najavljenu sjednicu.

Materijali za sve točke dnevnog reda vijećnicima su dostavljeni elektronskim putem, njihov zapis na papiru prilaže se Zapisniku i čini njegov sastavni dio.

Točka 1.

Predsjednica predstavlja novu direktoricu Komunalnog poduzeća „Risnjak – Delnice“ Ivu Žagar koja je preuzela dužnost „poslije smrti dragog nam suradnika i prijatelja Nikole Muvrina“. Poželjela joj je puno uspjeha u radu, nada se da će nastaviti posao koji je dobro započet i dobro trasiran ali koji ima i izuzetno puno problema. „Mlada si osoba, željna rada, dokazivanja, imaš suradnike i nadam se da ćeš biti uspješna u poslu“, rekla joj je predsjednica Glad dodajući kako je materijal za sjednicu primljen na vrijeme, no ako Iva želi može o tome nešto reći.

Iva Žagar navodi da nema potrebe ponavljati ono što je u materijalima već obrazloženo.

Gradsko vijeće je bez rasprave, jednoglasno prihvatilo **INFORMACIJU o Planu rada i Financijski plan Komunalnog trgovačkog društva „Risnjak-Delnice“ d.o.o. za 2017. godinu.**

Točka 2.

Vijećnička pitanja

1. **Ivan Topić** pita gradonačelnika: 2013. godine na početku mandata raskinuli ste ugovor o pravu građenja Hotela „Sport“ s GSC. Tad ste rekli da smatrate nemoralnim da se toliki novac poreznih obveznika troši na novu dubiozu u gradu, da želite sprječavati stvaranje te nove dubioze te da se ne može lokalna zajednica upetljavati u poslove koje treba raditi privatni investitor. Pošto je u Vašim obećanjima, koja ste iznijeli u najavi kandidature, vidljivo da ponovo taj projekt stavljate u život zanima me što se promijenilo od onda i na kojim temeljima počiva to vaše obećanje za jedan tako velik projekt koji vrijedi oko 35 milijuna kuna. Tko Vam daje jamstvo da će to biti i zašto danas više ne smatrate da je to dubioza?

**Gradonačelnik**: Hvala na pitanju. Prvo moram ispraviti navod jer se nije radilo o pravu građenja već je bio zaključen zajednički sporazum GSC-a, Grada i Županije vezano za realizaciju projekta. Zašto je raskinut sporazum? Iz razloga što je prvotno bilo planirano da će se projekt realizirati poreznim sredstvima, na temelju vlasništva kojeg bi predstavljao GSC. Smatrao sam, a ne samo ja nego se s time složio i župan PGŽ, da se takav hotel ne može graditi sredstvima poreznih obveznika već ga treba graditi na temelju zainteresiranog investitora na tržištu. S obzirom na posljednju inicijativu, koja je iznesena na zajedničkom sastanku na kojem je bio predsjednik Hrvatskog olimpijskog odbora gospodin Mateša, župan Komadina sa svojim timom i predstavnici lokalnih samouprava Gorskog kotara, naravno i našega Grada, bilo je dogovoreno da će se ići s inicijativom da Delnice postanu središnje mjesto baznih sportskih priprema hrvatskih sportaša, pa moguće i šire. U tom kontekstu stvaranja pretpostavki, prije svega onih sportskih, od terena i pratećih sadržaja, je potaknuto pitanje i potrebe smještajnih kapaciteta. Naravno da svi oni sportovi koji su kolektivnog karaktera podrazumijevaju da, bez obzira na broj kreveta koji uvjetno rečeno u Delnicama postoje, moraju spavati, družiti se, jesti, biti zajedno, a to mogu samo u smještajnim kapacitetima tipa sličnog objekta kao što je Hotel „Risnjak“. Podsjetit ću da sam Vam prezentirao preliminarno stručno mišljenje uglednog svjetskog arhitekte g. Renea Malnara što misli o problemu gradnje Hotela „Sport“ i da smo zastali u neimaštini i siromaštvu, jer nismo mogli pronaći 25.000 EUR-a protuvrijednosti u kunama, da bi se izradila Studija opravdanosti ulaganja. No, bez obzira na to ima sve više naznaka da će vrlo vjerojatno uskoro doći do pronalaska zainteresiranog investitora i u sklopu cjelovitog projekta: Delnice – grad zdravlja, sporta i rekreacije, to je objekt koji je ovom gradu apsolutno potreban.

**Ivan Topić**: Ne dvojim da je potreban nego me zanima imate li baš jamstvo, da li će u tome sudjelovati PGŽ ili je potreban investitor?

**Gradonačelnik**: Potreban je investitor. To je i dalje strateški stav i PGŽ-a i Grada, i traži se privatna inicijativa - investitor koji će graditi i nositi sav rizik gradnje i konzumacije hotela. Moderni pristupi takvim objektima nalažu, u marketinškom smislu, da kada se nađu zainteresirane skupine korisnika onda apsolutno nije upitno da je teško pronaći takvog investitora. Upravo sa ciljem da Delnice stvore pretpostavke da budu centar baznih priprema sportaša Hrvatske i šire će samo po sebi dovesti do investitora i realizacije projekta.

**Ivan Topić**: Zaista bih volio da to tako bude ali po meni je to samo lijepa želja.

**Gradonačelnik**: To je vaše mišljenje i imate pravo na njega.

1. **Marijan Pleše**: Konstatira da su pojedinci jako taknuti odlukom o 50-postotnom povećanju komunalne naknade, pa ga – glede pisma Udruženja obrtnika Delnica – brine hoće li to djelovati tako da će morati otpuštati radnike, ili će čak odustati od rada a da istovremeno to neće djelovati na popunjavanje u proračunskim prazninama. Novčano gledano misli da je navedeno povećanje čak i za privatnike ekstremno veliko.

**Gradonačelnik**: Tu smo temu doista vrlo sveobuhvatno obradili kad se raspravljalo o promjeni vrijednosti boda komunalne naknade, pa neću ponavljati što je rečeno, ali valja biti precizan. Proizvodnim djelatnostima je koeficijent išao gore 30 a ne 50 % jer smo se vodili time da je proizvodnja temelj i da ju treba razlikovati u odnosu na sve druge. Konačno i sam Zakon o komunalnom gospodarstvu uvjetuje da se proizvodna djelatnost treba preferirati i štititi, to ne znači da nismo svjesni da su oni čimbenik koji itekako puni gradski proračun, ali je to u trenutku donošenja odluke o povišenju bila nužnost. I, tek kada smo povećali komunalnu naknadu, nakon otprilike 2-3 tjedna, saznajemo da će nam država pomoći u snošenju dijela troškova zimske službe. Da smo to ranije znali sigurno bismo imali prostora da sagledamo taj element ulaznih prihoda i vjerojatno bi razmišljali o manjoj vrijednosti boda.

Drugi dio se odnosi na element gubitka 1,8 milijuna kuna komunalne naknade zbog oslobađanja od naplate vojnih objekata. Najnovije iz općeg Poreznog zakona i iz Zakona o porezima lokalne samouprave, jest da će sva imovina države biti u obvezi plaćanja komunalne naknade što znači da se taj prihod, ako se nešto ne promijeni, neovisno o ustavnoj tužbi koja nam jedina može vratiti onaj dio koji nam je uskraćen od donošenja zakona pa do 1.1.2018., kada stupaju na snagu ove obveze da komunalna naknada, temeljem tih poreznih propisa, treba biti zamijenjena porezom na nekretnine. To je novost koja se tek treba ispitati i regulirati, nakon sagledavanja na razini ministarstva, spustit će se na nas dolje uzimajući u obzir elemente koji će ići u prilog Gradu odnosno kroz olakšavanje poslovanja obrtnicima. Samo ću još ovom prilikom naglasiti kako 11 godina nije došlo do povećanja komunalne naknade, a to je razdoblje u kojem je sve poskupjelo: od goriva na crpki preko struje i drugog, a sve je to smanjivalo platežnu moć poduzetnika u smislu održavanja i funkcioniranja komunalne infrastrukture. Sigurno da će ti elementi biti uvažavani na svaki način koliko će to biti moguće, a da ne dovedemo u pitanje funkcioniranje komunalnog sustava Grada ćemo olakšati teret obrtništvu odnosno cijelom poduzetništvu.

1. **Tanju Jakovac** zanimalo je koliko se uštedjelo u proračun Grada s obzirom na reducirano gradsko osvjetljenje duži period godine? Naime, uzmu li se u obzir troškovi uključivanja i isključivanja, što isto ima svoju cijenu, je li imalo smisla? A unutar toga, pitala je još, tko je donio odluku o isključivanju dijela rasvjete?

**Gradonačelnik** je odgovorio da bez zbroja uštede ne može sada reći koliko je to ali će vijećnica dobiti pisani odgovor. A što se tiče odluke „tko ju je donio“, „ja sam ju donio zajedno s Kolegijem, jer kao predstavnik izvršne vlasti Grada moram vući poteze i donositi one odluke koje štite interes Grada. U situaciji kada je Grad doista potresno izgubio enorman iznos namjenskih sredstava komunalne naknade nije bilo druge nego prionuti štednji i to u onim segmentima gdje je to bilo moguće i gdje je to imalo smisla“, rekao je gradonačelnik Knežević.

**Tanja Jakovac** se s time složila iako ju, ponovila je, interesira vid uštede, a

**gradonačelnik** se nadovezao s usporedbom da je to „kao kad trebaš kratkoročni kredit za obrtna sredstva. Tada je to poslovna odluka odgovorne osobe, direktora, za to mu ne treba nikakva suglasnost da bi zaštitio interese onoga koga predstavlja. Temeljem mojih čak preko 30 godina radnog iskustva u gospodarstvu - vrlo dobro znam kako funkcionira sustav financiranja i postupanja – uvjetno rečeno – u kriznim situacijama. A ovo je, s obzirom na drastičan gubitak sredstava, bilo upravo to, krizna situacija!

1. **Davorin Klobučar**: Nadovezujući se na pitanje gospodina Plešea osjeća potrebu istaknuti kako odluka ministra Butkovića, koja omogućava subvencioniranje dio troškova zimske službe, sada otvara prostor da se odluka o povišenju komunalne naknade preispita odnosno da se hitno razmisli o njenu smanjenju. Ističe to stoga što poštuje hrabrost i poslovanje poduzetnika i obrtnika kojih je sve manje i smatra da bi im takva korigirana odluka dala novi vjetar u leđa.

**Marijan Pleše** dobacuje Klobučaru kako je i on glasao za povećanje komunalne naknade, a

**Davorin Klobučar** to i potvrđuje dodajući kako je iz apela obrtnika „shvatio sam da to ljudima puno znači, ta i on sam je iz obrtničke obitelji“.

No, njegovodrugo pitanje zapravo se svelo na prozivku svih dosadašnjih obnašatelja vlasti (ma koje razine) u Gradu Delnicama s konstatacijom da godinama nisu ništa učinili da se romska populacija u Kupskoj dolini adekvatno stambeno zbrine. Iz takvog nečinjenja sada je problem eskalirao i traži brzo rješavanje. Znamo, naime, da su dolje nelegalno nastanjeni na privatnim i državnim parcelama i da je takvo stanje neodrživo, znamo da su način i stupanj života niski, stoga je rečeno da će se ići u stambeno zbrinjavanje. O svemu tome bilo je razgovora i na sastanku s Pučkom pravobraniteljicom na kojem su podijeljene određene zadaće JLS o tome kako treba pod hitno donijeti kratkoročni i dugoročni plan rješavanja, pa ga interesira da li se po tom pitanju i što učinilo?

Umjesto gradonačelnika odgovor je proslijedila njegova zamjenica

**Katarina Mihelčić** je dodala kako će se s Akcijskim planom, nakon što se prikupe svi podaci, upoznati i Povjerenstvo i vijećnici. U čemu je problem? U dosadašnjem izjašnjavanju romske populacije glede njihove nacionalnosti. U ovom trenutku se 16 obitelji romskog podrijetla deklariralo kao Romi, ta važna činjenica vodi nas do rješenja romskog pitanja na toj osnovici što opet znači da u tu svrhu možemo koristiti podloge i sredstva kojima raspolaže Vladin ured za manjine i sve ostale institucije koje su spremne pomoći. Za sada raspolažemo informacijama o prihodima, česticama na kojima žive, definirano je koji su to članovi obitelji, koliko ih ima, godišta, OIB-ovi, visine primanja iz svih izvora, a očekujemo još odgovor HZZO-a da li su zdravstveno osigurani ili nisu.

Jučer je bio sastanak u Uredu Pučke pravobraniteljice na njezin poziv. Prisustvovali su i pripadnici drugih institucija: državna tajnica iz Ministarstva demografije, predstavnik Ministarstva imovine, predstavnici Vladinog ureda za manjine, predstavnici Pučke pravobraniteljice za djecu, ostali sudionici i djelatnici Ureda Pučke pravobraniteljice te saborski zastupnik Kajtazi sa suradnicima. Dogovoreno je da se istraži kojim sredstvima odnosno kojim nekretninama na području Grada Delnica raspolaže država, PGŽ, Grad Delnice te sve ostale JLS: podatak o nekretninama u državnom vlasništvu na području Grada Delnica dat će odgovor koliko se temeljem toga barem najugroženijih obitelji može zbrinuti. Pri tom će prioritete zbrinjavanja određivati Centar za socijalnu skrb i na temelju njihovih prijedloga će se u skladu s radnom skupinom riješiti zbrinjavanje.

*(Na sjednicu dolazi vijećnik Alen Janjušević te predsjednica konstatira da sjednici sada prisustvuje ukupno* ***14 vijećnika)****.*

U ovoj fazi Grad je dobio zadatak da prikupi informacije o slobodnim nekretninama, idući tjedan ćemo uputiti dopis nadležnim institucijama a kad dobijemo povratne informacije o raspoloživim nekretninama u vlasništvu RH, pristupit će se rješavanju problema odnosno postavljenog pitanja, odgovorila je Davorinu Klobučaru zamjenica gradonačelnika Katarina Mihelčić.

**Davorin Klobučar** konstatira da je, iako je predsjednik Povjerenstva za rješavanje tog pitanja, uskraćen za informacije oko svega toga i ne zna zašto je oko toga nastao izvjestan vakuum, a **Katarina Mihelčić** je to zanijekala ponavljajući da se radi na prikupljanju podataka.

**Marijan Pleše** je upitao zamjenicu kada se tih 16 obitelji prijavilo kao pripadnici Roma, jer - prije 10-tak godina oni su se, njih 90 i više posto, prijavili kao Hrvati, a svega jedna ili dvije obitelji izjašnjavale su se Romima.

**Katarina Mihelčić** je dodala kakoje podsjetila gospodina Kajtazija da je 2014. godine, kada je on posljednji puta bio u Delnicama, ovdje bila samo jedna romska obitelj s kojom nije bilo problema, a

**Marijan Pleše** je dodao kako suradi takvog izjašnjavanja Romi službeno i pravno bili Hrvati i s tog stanovišta mi nismo imali Roma.

**Katarina Mihelčić** je naglasila kako se promjena s izjašnjavanjem dogodila tijekom prošle godine, a

**Nada Glad** je dodala kako je za takvo stanje kriva politika izbornih makinacija i igara jer su nekome trebali glasovi te je stoga došlo do izjašnjavanja tko je Rom, a tko je Hrvat. Dodala je kako je i sama 80-ih godina bila uključena u rješavanje tog pitanja, radilo se o izučavanju slovenskog odnosno obližnjeg kočevskog modela rješenja romskog pitanja: stambenog, socijalnog, obrazovnog, zdravstvenog, kulturološkog i svakog drugog segmenta, no… uvijek se zastane na pitanju potencijalne sume novca potrebnog za ulaganje modela, u međuvremenu ode mandat i sve što se po tom pitanju radilo. Stoga smatra nedopustivim da vijećnik Klobučar, isprovociran lokalnom situacijom, vrijeđa ljude koji su bili na čelu općine, a

**Davorin Klobučar** je zanijekaoisprovociranost i ponovio kako delnička vlast po tom pitanju nije ništa učinila.

**Nada Glad** je također ponovila kako je bilo pokušaja, kako su neki segmenti daleko odmakli, ali je dnevna politika Rome, kad joj je to trebalo, koristila. Otkud njima, primjerice, izjašnjavanje da su Hrvati kad ih se moglo rješavati sa razine romske manjine na što oni nisu pristajali.

**Marijan Pleše** je dodatno zapitao a tko im je pomogao: tko im je postavio vodu, struju, tko im

je rješavao socijalne pojedinosti, oko djece itd… Rekao je i da je nekoliko obitelji kupilo

parcele na kojima žive, **no Klobučar** je sve to negirao. Predsjednica Glad je prekinula raspravu

koja se svodila na ponavljanje.

1. **Jelena Pavić Mamula**: Ponavlja pitanje koje je već ranije postavljano i na koje građani traže konkretan odgovor: da li je poznat utjecaj tvrtke Energy pellets na stanovnike Grada Delnica, vezano uz onečišćenje zraka odnosno da li je u tom smislu napravljena kakva značajnija kontrola rada? Da li je sve, naime, po važećim zakonskim propisima?

**Gradonačelnik**: Svi dokumenti o redovitom nadzoru, koji vrši nadležna inspekcija a koji se nalaze u Upravi Energy pelletsa, kažu da oni zadovoljavaju sve propisane tehničke uvjete za djelatnost kojom se bave i da je ona, neću reći plinovi nego kao što i piše vodena para, u razini vrijednosti koja je propisana za takvu djelatnost odnosno da nema nikakvih štetnih utjecaja osim što se osjeti miris crnogorične smole. Mi nemamo nikakvih novih saznanja, ljudi pričaju o nekakvim filterima, tamo postoje protokoli koji kažu da postoje svi filteri, a da li dimnjak treba biti viši to ja ne znam. Oni su dobili uporabnu dozvolu temeljem projekta i uvjeta za koje je netko rekao da tako mora biti.

Zatim, moram vam i to reći: onaj tko naručuje inspekcijski nadzor mora ga i platiti. Ako je ovo Vijeće spremno zatražiti stručni inspekcijski nadzor onda morate biti svjesni toga troška koji sasvim sigurno nije mali.

**Nada Glad** je upitala vijećnike da li smo spremni to iskeširati, a

**Gradonačelnik** je dodao da „u proračunu nemamo tih novaca ali ako Vijeće naloži tražit ćemo ciljanu kontrolu“.

1. **Mladen Mauhar** je istaknuo kako nas svega2-3 mjeseca dijeli do novih izbora, odnosno kako su prošle skoro 4 godine, a još i sada odzvanjaju gradonačelnikove riječi iz kampanje kako će proći na tisuće kilometara da bi doveo potencijalne investitore u gospodarstvo. Vrijeme je prošlo pa pitam koji su to investitori došli u ovo vrijeme u Grad Delnice, koliko smo radnih mjesta otvorili i na kakvom smo tragu da završimo mandat u pozitivi odnosno u plusu što se tiče radnih mjesta? Umjesto toga danas govorimo o povećanoj komunalnoj naknadi, a neki ovdje koji su za to glasovali, danas govore drugačije. Na tom tragu nam je samo zaključiti kako smo sa svim time u silaznoj putanji.

G**radonačelnik** ističe kakostoji iza onoga što je rekao. Međutim, odgovara Mauharu kako on očito zaboravlja okolnosti kroz koje smo prošli: od ukidanja brdsko-planinskog statusa i nerazumijevanja države kako bi stvorila jednaku konkurentnost potencijalnim investitorima koji bi došli u Delnice odnosno na područje Grada Delnica. Podsjetio je na teškoće oko kupovine zemljišta za PZ Kendar gdje će Palfinger IPAK graditi proširenje svojih poslovnih kapaciteta po fazama; gdje će poduzetnik Belobrajdić graditi svoju asfaltnu bazu koja će također zaposliti određeni broj ljudi. Podsjetio je Mauhara da je u jednom mandatu moguće stvari započeti ali ih često nije moguće do kraja realizirati i dodao kako se nada da će ljudi prepoznati sve ono što je do sada napravljeno, što se počelo raditi odnosno stvarati temelje onome što će se još napraviti, no… bit će to moguće uz još intenzivniji odnos prema posebnostima Gorskog kotara kojem Vlada treba stvoriti uvjete za dolazak investitora pod jednakim uvjetima konkurentnosti.

Zatim se gradonačelnik i osobno obratio vijećniku Mauharu rekavši mu da osjeća duboko poštovanje jer je 18. 11. 2014. palio svijeću za stradale u Vukovaru (čemu se on duboko klanja), ali mu zamjera što to nije učinio i s kolonom prosvjednika drugi dan, 19. studenoga na Trgu sv. Marka - za spas Gorskog kotara. A nije jer mu je možda to bilo sasvim svejedno.

**Mladen Mauhar** je u svom odgovoru apostrofirao gradonačelnikovo napadanje druge strane zamjerivši mu što ne može otrpjeti drugačije mišljenje. Iako mu nije ravan u govorništvu ipak će mu reći da kada govori o Palfingeru i o onome što je u ove 4 godine napravljeno, smatra da „ smo od 100 mogućih koraka u 4 godine napravili svega jedan, pa ako nastavimo tim tempom, ako pogon ikada bude i gotov, u Delnicama neće biti ljudi koji će tamo raditi. S druge strane smatra da je nerealno govoriti o asfaltnoj bazi gospodina Belobrajdića. Zato što je za tako nešto potrebno „more“ studija, da se tako nešto napravi spomenutom bi sugrađaninu trebalo bar 50 godina, to iziskuje velike mogućnosti i kapacitet, a tako nešto može u svom kamenolomu u Presiki napraviti jedino „Goran graditeljstvo“. Može, ali uz potpuno zadovoljavanje svih ekoloških uvjeta, jer smo u Europskoj uniji“.

**Gradonačelnik** je upitao Mauhara potom otkud mu pravo da podcjenjuje i vrijeđa poslovne planove investitora. Za tu je investiciju uplaćeno zemljište u visini od oko 800.000, ako on – potpisom ugovora - u zadanom roku ne realizira investiciju gubi tih 800.000 kuna. Taj podatak ohrabruje, a logično je da investitor neće sam sebi izdavati niti potvrde glavnog projekta niti građevnu dozvolu. Prema djelatnosti, koja će se tamo dogoditi uz postojeće prostorno-planske uvjete, ako ispuni i sve ostale, otvorit će se i radna mjesta. Još nešto u vezi s tim: u samom početku mandata gosti su nas terasi hotela „Risnjak“ pili kavu i jeli kolače uz dodatnu prašinu zahvaljujući vama iz prijašnje vlasti, i ja sam uspio Nijemce privoliti uređenju prostora i dogodio se Lidl. Nisu to doduše proizvodna mjesta, ali pružaju egzistenciju i nema više kamenjara i prašine. A ima nekih radnih mjesta.

**Mladen Mauhar** je iskomentirao rečeno da se gradonačelnik ponaša kao da je jučer došao u Delnice. Govori o Lidlu – a to je projekt koji je u velikoj mjeri već bio odrađen, potpisani. Dodao je kako je gradonačelnik imao sreću što je prve dvije godine svoga mandata rezao vrpce koje mu je pripremila prethodna vlast bilo kroz projekte, bilo kroz njihovu realizaciju. Upitao je što je napravljeno u sljedeće dvije godine te je spomenuo Selo Bake Mraz i Damski most, glede toga dobacio je kako uz samo ta dva projekta Grad ide u potpuno krivom smjeru.

1. **Ivan Topić**: U osvrtu na učinjeno u proteklom mandatu „razriješili ste kao“ problem naselja na Barutani. Ne znam da li ste skoro bili tamo ali taj problem nije riješen, tamo su još ilegalni doseljenici, njihova vozila i tako. To je pitanje postavio 6. studenoga 2014. i tada ste rekli da je pročelnica dobila zadatak komunicirati s naseljenicima tražeći od njih da u roku od 30 dana sami otklone objekt ili će se, u protivnom zatražiti deložacija i rušenje. Što se dogodilo s time kad taj problem nije riješen?

**Gradonačelnik**: Koliko mi znamo, a prije par dana je bio gore i komunalni redar na dojavu da tamo ima novodoseljenih, utvrđeno je da tamo obitava s legalnim prebivalištem samo gospodin Ljupče sa suprugom i nitko drugi. Istina je da ima automobilskih olupina no problem je što je u tom dijelu Grad odnosno taj gospodin Ljupče samo na jednoj osmini zemljišta, a sve oko njega su privatni vlasnici. S nekima smo razgovarali u tom smislu i nije izražena spremnost pokretanja bilo kakvog postupka preseljenja osobe o kojoj je riječ. Da je suprotno već bi se našla mogućnost odnosno način kako ga iseliti a znate da od samog početka pokušavam riješiti da se do kraja oslobodi prostor od ilegalnog nastanjivanja onih koji su tamo došli - kao i dolje u brodsku dolinu gdje nisu na legalnim posjedima odnosno vlasništvu i u tom smislu će se i nastaviti raditi iako je to vrlo složeno i delikatno pitanje. Neću naravno ići u prošlost i prozivati jer je preseljenje većinskog dijela obitelji otamo, rekao bi g. Mauhar, to bio njihov projekt, čak su stvorili i uvjete za preseljenje ali mi nije jasno zašto to nisu do kraja učinili.

**Ivan Topić:** Rekli ste, podsjećam vas, da nećete isplatiti niti jedne kune ukoliko svi od gore ne odu. Znači taj problem o kojem tvrdite da ste ga riješili očigledno nije riješen. Olupine su svuda kao i prije i vidljivo je da se gore dešava tranzicija, stalno netko dolazi i odlazi. Želim upozoriti da se može dogoditi da se problem ponovo vrati.

**Gradonačelnik**: Blizu stanujete i uvjeravam vas ne zato što nemam pametnijeg posla nego smatram da je to vrlo ozbiljan problem i nema tjedna da barem jednom ili dva puta ne prođem svim ulicama i naročito u tom dijelu upravo radi toga o čemu govorite, i pokucam na vrata. Sad je zimska sezona pa ne radi čovjek na Pagu i rekao mi je da ti koji dolaze, istina preko dana, ali nema više onog larmanja i buke i divljaštva kao što je bilo, da je to nekakva njegova familija koja povremeno dođe ali i ode odakle je i došla. Ali, bio bih nepravedan kad ne bih istaknuo da je to napravljeno zahvaljujući i ovom Gradskom vijeću, jer - kad smo donosili ključne odluke vezano za sudsku nagodbu, podsjećam - trajao je sudski spor s iseljenom obitelji - Gradsko vijeće odobrilo je protuvrijednost prihvatljivog troška koji su definirali odvjetnici s jedne i druge strane i njima je jedan dio isplaćen u novcu a drugi u građi.

1. **Marijan Pleše** ističe: Moram reagirati na riječi da bivša vlast nije našla načina preseliti Rome: osigurali smo 700.000 kuna i kupili zemljište, doveli struju, vodu, stavili kontejnere i sanitarni kontejner….

**Gradonačelnik**: Pa rekao sam da ste stvorili uvjete.

**Marijan Pleše:** Prva tri mjeseca 2013. godine napadalo je nešto manje od 8 metara snijega, koncesiju je imao Belobrajdić i tada je izvanredno čistio snijeg kao i za vrijeme koncesije dok sam bio gradonačelnik. Ove tri godine, dok se Vlada i nadležno ministarstvo nisu upleli u sve to da će platiti troškove, čišćenje je bilo dosta loše,. Znamo da je to zbog novčanih problema. Što god bi tražio za objašnjenje ne bi bilo svrsishodno ni prihvatljivo samo žalim kad su neki komentirali da je Belobrajdić zaboravio nešto očistiti ali on je zapravo bio ograničen u količini sredstava koja su mogla biti plaćena. Time opravdavam Belobrajdića.

**Gradonačelnik**: Apsolutno je točno što rekao je gospodin Pleše, malo manje od 8 metara odnosno 7,2 metra snijega je palo, 2,7 milijuna kuna je te godine bio trošak zimske službe. Nakon toga će mnogi reći da i nije bilo nekakve zime, ali ako se sjećate snijeg je obično pao u priličnoj količini 30-40-50 cm svaki tjedan i otopio bi se do sljedeće srijede ili utorka kada je pao i prosječni trošak u zadnje tri godine od otprilike 1,9 milijuna kuna. Prema tome, kvaliteta čišćenja je bila onakva koliko smo imali mogućnosti jer smo znali da nije dio samo komunalnog sustava zimska služba već i sve ono ostalo što iza toga dolazi. Uvijek može biti bolje, ali činjenica je da se može hodati sada, uz veliki angažman malih strojeva gospodina Belobrajdića, i po pločnicima a prije smo hodali samo po ulici. Ne znači da radimo bolje nego što je radila prijašnja vlast ali uvjeti i tehnologija i logistika koju ima je drugačija i bolja i trebamo svakako težiti tome da ljudima omogućimo kvalitetniju i sigurniju komunikaciju kad padne snijeg.

1. **Jelena Pavić Mamula**: Nju je zanimalo koliko se je gradonačelnik angažirao u vezi nastavka izgradnje Staračkog doma?

**Gradonačelnik**: Za one koji ne znaju investitor izgradnje Staračkog doma je Ministarstvo obitelji, demografije, mladih i socijalne politike. Ono je zaključilo ugovor s „Radnikom“ iz Križevaca za realizaciju gradnje, u međuvremenu su se - ulaskom u EU - promijenili uvjeti projektiranja; između ostalog elektrostrojarske instalacije i protupožarni uvjeti nisu bili adekvatni važećima u tom momentu i trebalo je napraviti preprojektiranje. Projektantica koja je to radila, a s obzirom da naš sustav i pravila kažu da je to njeno umjetničko djelo, nije dozvoljavala bilo kakav zahvat i promjenu u projektu da bi ju nakon nekoliko mjeseci urazumili (a u međuvremenu je završila i u bolnici) te je napravljeno preprojektiranje i na temelju toga je ishođena nova građevinska dozvola. Novi uvjeti su uvjetovali izradu novog troškovnika. Na žalost novi troškovnik je rekao da su ti novi troškovi veći od 25 % do kojeg iznosa zakon dozvoljava da se može dougovariti bez javnog natječaja. Tada, opet na žalost, nije uspjelo dogovaranje Ministarstva i „Radnika“ Križevci oko zaključenja aneksa u tom smislu do 25 % već je, a to mi je rečeno prije 3 tjedna na sastanku u Ministarstvu kod državne tajnice, da je „Radnik“ podnio tužbu za naknadu štete zbog zastoja gradilišta, a neprijeporno je da je do zastoja gradilišta došlo iz razloga što projekt nije bio odgovarajući. Oni su reagirali – prenosim riječi – na način da su zatražili od suda mirno rješavanje spora i povezali su se sa DORH-om jer imaju presedan u Istri da im odobri zaključenje ugovora malo više od 25 % iz razloga što procjenjuju da će sudski troškovi i s kamatom nakon dugogodišnjeg spora koji se očekuje biti daleko veći nego što bi se moglo zaključiti taj, uvjetno rečeno, dodatak da „Radnik“ Križevci nastavi s dovršetkom radova, ali oni procjenjuju da je to ove godine gotovo nemoguće očekivati. Eto, volio bih da se jednom shvati da me bilo kakvi napori neće zaustaviti u dosađivanju: kad god sam u Zagrebu pokucat ću na vrata glavnog inženjera koji vodi cijeli postupak da dobijem makar izvorne informacije, ali investitor i odgovorna osoba je Ministarstvo. Ono je zaključilo ugovor s „Radnikom“ Križevci, a ne Grad Delnice. U tom smislu, na žalost, ne možemo ništa. Važno je reći i sljedeće: u tadašnjim uvjetima, ne znam kako je bilo moguće ali valjda jest, je izdata građevna dozvola a da nije postojalo niti jedno protupožarno stubište. Nakon ulaska RH u EU je bilo propisano da su za objekte te veličine 2 protupožarna stubišta. Sve je to razlog da je sve zakomplicirano. Jasno mi je da tamo stoje postelje koje bi koristili potencijalni štićenici, da tamo stoje neostvarena radna mjesta ali na žalost ne našom krivnjom. I naravno stoje novci. Kad su izuzeti iz Doma „Turnić“ zaslugom bivše vlasti, jer je Dom „Turnić“ i njegov ravnatelj Nuić to počeo obezvrjeđivati glupim i neopravdanim troškovima, novac je povučen i sad se nalazi na posebnom računu. Tada je bilo oko 1.600.000 kuna, a sada je na računu s kamatom od 1,20 % 2 milijuna i nešto tisuća s oročenjem; nitko ih ne dira, čekaju za opremanje. Nadam se da će, kao što je pokojna zaželjela, na domu biti ime njenog pokojnog oca Toma Majnarića.

1. **Mladen Mauhar**: Postavit ću pitanje koje je od životne važnosti za objekt Petehovac u Delnicama. Četiri godine ovdje slušamo mogućnosti ili alternative kako doći autobusom do Planinarskog doma „Petehovac“. Koliko ja vidim tunel je takav kakav je, alternativu nismo našli, na pragu je nova turistička sezona. Znamo da bi objekt bolje radio jer ima dosta tih koji žele posjetiti Petehovac, međutim klasičnom autobusnom linijom to nije moguće napraviti. Zanima me gdje je stalo i koliko se po tome napravilo?

**Gradonačelnik**: Za iduću sjednicu ću Vam, u pisanoj formi prirediti koje sam sve sastanke, s kime i kada održao na tu temu. Apsolutno se tražilo svako moguće alternativno rješenje, između ostalog i pristup preko naftovoda pa se razgovaralo s JANAF – om, pa se razgovaralo s Plinakrom zato jer paralelno ide i plinovod, pa se razmatrala i mogućnost pristupa uz žičanu ogradu od Dedina do Klapećih njiva pa tamo na spojnu cestu prema Petehovcu. Na žalost zastalo se u stručnoj procjeni ŽUC-a, u koju ja sumnjam, ali neću od toga odustati. U njoj se kaže da ne postoje sigurnosni uvjeti da bi se cesta spustila do te razine da je moguće osigurati voznu plohu za prolaz autobusa. Ja u to ne vjerujem! Meni je jasno da tamo prolazi i državna cesta za Zagreb i željeznički kolosijek Rijeka – Zagreb i da to sve komplicira u statici itd., no reći ću ne vrijeđajući nikoga: da je to radila SFRJ ja se ne bih usudio dirati taj tunel i temelje, ali to je radila Marija Terezija i garantiram da će svaki zahtjev izdržati, samo je pitanje novca. Meni je u dva navrata gospodin župan potvrdio da treba žestoko napasti Županijsku upravu za ceste, ali s obzirom da je to isti krov ja vidim da od toga nema nikakve koristi. Ja sada žestoko napadam, nema ovdje gospođe Klaudije koja to može potvrditi, ali tu je gospodična Iva (koja je tu na stručnom osposobljavanju) koja može potvrditi kako svaki dan molim i forsiram sastanak u Ministarstvu prometa, pomorstva i veza kod gospodina Butkovića s 2 pitanja: jedno je prekategorizacija i odvojak sa državne ceste prema Razlogama jer spaja zaštićeno prirodno dobro Izvor Kupe, a naši propisi kažu da se to ima kategorizirati kao županijska cesta. I drugo pitanje je prolaz autobusa kroz tunel u Grabnju. Prema tome ukoliko ću brzo doći do ministra toliko vjerujem da ćemo uspjeti naći zajednički jezik, jer je sam rekao kad smo razgovarali o zimskoj službi, ako imamo nekih važnih neriješenih projekata i problema da ih iznesemo i da ćemo pokušati naći rješenje. Naravno, da se slažem s Vama, gore na Petehovcu je 80 postelja za goste. Županijska uprava nam je zločesto poručila da iskrcamo putnike kod tunela pa neka pješače. Kako to reći nekome tko je platio prijevoz taman ako se želi dovesti i u sam hodnik hotela ako je to moguće. Prema tome, ta cesta sigurno koči potencijale Petehovca i ono što Planinski centar Petehovac nudi, ali na žalost to je još jedan od problema s kojim se treba svakodnevno nositi, na žalost, kao što vidite ne samo u jednom mandatu. Nastavak će uslijediti u sljedećem, ja se nadam da će kad-tad nekome prostrujiti i da mora to pitanje riješiti jer je nedopustivo da u današnje vrijeme, kada komuniciramo ne znam kakvim tehnologijama, jedan običan autobus ne može doći do Petehovca.

1. **Alen Janjušević**: Nastavno na moje pitanje prije otprilike pola godine zanima me jeste li konačno iznašli rješenje za problematiku zgrade stare ambulante u Delnicama?

**Gradonačelnik**: Žao mi je što ste zakasnili na sjednicu, neću ponavljati jer sam to pitanje elaborirao, postavio ga je gospodin Topić.

**Ivan Topić**: Ja sam postavio pitanje za Hotel „Sport“.

**Gradonačelnik**: Pa da, to je stara ambulanta.

**Alen Janjušević**: Da, zato ja i pitam. Meni je žao što sam zakasnio, ali ako mogu proširiti pitanje bez obzira što ću dobiti uviđaj u pitanje u Zapisniku. Kako ste to sad odjednom drastično promijenili svoje mišljenje glede izgradnje hotela Sport. Naime, ja vas podsjećam da ste vi ovdje tvrdili decidirano da je zadnje što će biti da ćete Vi ući u investiciju s Hotelom „Sport“ odnosno sa Županijom na teret proračunskih korisnika u ma kojem omjeru?

**Gradonačelnik**: Ja sam rekao da i dalje stojim na tome, a i na tom stavu je i gospodin župan Komadina, da se hotel neće i ne treba graditi iz sredstava poreznih obveznika, odnosno da nositelj investicije bude Goranski sportski centar, ali se slažemo da kad ostvarimo projekt o kojem sam također govorio, Delnice - grad zdravlja, sporta i rekreacije, da će onda investitor sam po sebi doći jer će to biti nužno potreban sadržaj da bismo mogli kvalitetno smjestiti goste. Dakle, traži se privatni investitor, privatna inicijativa, sa svim rizicima i prednostima kroz dobit, zaradu i sve ostalo. Nisam, dakle ništa promijenio, dapače i dalje kažem da se neće graditi hotel sredstvima poreznih obveznika nego temeljem privatne inicijative odnosno privatnih investitora.

**Alen Janjušević**: Da li imate već neke naznake o mogućem privatnom investitoru? Ako nemate naznake tko bi mogao biti prema nekim Vašim procjenama s obzirom da se krećete u tim krugovima? Uostalom imate li neki objektivni rok u kojem bi taj hotel mogao biti izgrađen?

**Gradonačelnik**: Nemam rok, ali kompletna dokumentacija, obrazloženja i razlozi zašto bi to bilo dobro je prevedena i na njemački i na engleski jezik i gotovo da nema tjedna da se ne vrši komunikacija s nekim. Kad se govorilo o Strategiji turizma Primorsko – goranske županije, između ostalog je apostrofirano da je i sama Županja kao destinacija dovoljno neprepoznata. Prema tome mi smo još neprepoznatljiviji. Zato ponavljam, kad se stvore određene pretpostavke kroz ovu krilaticu koju sam maločas rekao, tada će smještajni kapaciteti sigurno biti ono što će samo dovesti investitora. A kad će to biti to Vam ne mogu reći.

**Alen Janjušević**: Vi dakle tvrdite da će isključivo taj hotel biti financiran iz privatnih sredstava? Neće se raditi o nikakvom javno-privatnom partnerstvu, sudjelovanju javne vlasti u participaciji troškova izgradnje itd.?

**Gradonačelnik**: Ne, prvenstveno ćemo raditi na tome da to bude privatna inicijativa, a to možete i u arhivi vidjeti, da je ovo Vijeće bilo upoznato i sa preliminarnim mišljenjem vrlo uglednog europskog i svjetskog arhitekta gospodina Renea Malnara koji se očitovao na samu ideju i projekt gradnje Hotela „Sport“. On između ostalog spori i dvojnost same lokacije. S obzirom na današnje moderne trendove i potrebe on kao bolju poziciju za gradnju Hotela „Sport“ vidi u prostoru sadašnjeg V-1. Na žalost, iako sam to već rekao, ponovit ću da nismo imali (i još uvijek nemamo) novaca, a Županija je rekla da ona ne može 2 puta isto financirati. A financirala je i potrošila prilično novaca na studiju isplativosti. Za još jednu studiju isplativosti gradnje potrebno je izdvojiti novih oko 20.000 EUR-a.

**Alen Janjušević**: U redu. Ukoliko se odlučimo za lokaciju V-1 postoji li rezervni plan ili plan

„B“ za staru ambulantu, ako postoji, koji je?

**Gradonačelnik** je niječno odgovorio a

**Marijan Pleše** je replicirao da su još u vrijeme vlasti župana Vujića bili tu privatni investitori koji su izvijestili da ih uopće ne zanima projekt: ide se 2 - 3 kata u zemlju, dolje garaže-gore welnes, fitnes, bazen itd. odnosno kako je to najbolja pozicija u Delnicama: Delnice su na dlanu, vidi se kompletan Petehovac, iza je Park šuma. Nema bolje pozicije u Delnicama.

**Mladen Mauhar** je na to dodao kako smo ovdje radi boljitka ovoga grada, o tome da nađemo najbolje rješenje. U razgovoru s jednim poslovnim čovjekom koji se bavi turizmom, koji je razgledavši našu okolinu izjavio da je ovo nešto prekrasno, ali početak turizma bit će u trenutku kada Delnice budu imale 3 hotela koji će primiti i zbrinuti minimalno 80 ljudi odjednom i na jednom mjestu. Sadašnja situacija gdje se goste razvozi u po nekoliko destinacija ne garantira turistički bum. Zato, dodao je Mauhar, ja apsolutno podržavam sve sugovornike koji su to rekli. Ako Županija želi napraviti hotel u Delnicama i investirati 23 ili 25 milijuna kuna, a mi joj to odričemo, mislim da je to najgori potez koji smo mogli povući! Imaš investitora i njegovu čvrstu volju, a mi ga odbijemo misleći doći će drugi s koferom punim novaca i raditi.

**Nada Glad** je istaknula kako se ne radi o odbijanju županije a Mladen Mauhar i Alen Janjušević su ustrajali na tvrdnji da se zapravo o tome radi.

**Gradonačelnik**: Završit ću još jednom rečenicom: kad je došlo do raskida Sporazuma između Županije, PGS-a i Grada, a iz razloga kojeg sam naveo danas uvodno obrazlažući gospodinu Topiću, upravo je ključni razlog raskida ugovora bio izjava gospodina župana, da Županija ne želi podržavati gradnju hotela sredstvima poreznih obveznika. Točka. I na tome stoji i danas, pa provjerite sa svojim šefom.

**Marijan Pleše** je dodao kako nije istina da je Županija to rekla, gospodin Vujić je rekao da Županija može zajedno s Gradom graditi temelje. Ja govorim za gospodina Vujića.

**Nada Glad** zaključuje raspravu i najavljuje sljedeću točku.

Točka 3.

Alen Janjušević: Bez želje da komentiraizvješće i njegov sadržaj izjavio je da ga smeta što se jedan formalno službeni akt šalje vijećnicima u bitno drugačijem fontu, ovaj konkretno u zelenom, umjesto u uobičajenom, u crnom. (Ubija ga u oči kad ga otvori na računalu).

Nada Glad je dodala kako zelena boja baš odmara oči, a

Gradonačelnik je izjavio „ukoliko većina tako misli da pokrene inicijativu za izmjenu Poslovnika u kojem ćemo definirati vrstu, boju i veličinu fonta.“

Nada Glad zaključujući, obraća se gradonačelniku rekavši da se i iz izvješća vidi da je puno radio i da ona želi da nastavi raditi još više. Za dobrobit Grada.

Točka 4.

Đulio Jusufi u objašnjenju prijedloga sljedeće točke ističe „kako unatrag 4 godine imamo minus po računu. Današnji prijedlog je produkt velike nelikvidnosti, u skladu je sa Zakonom o proračunu, znači člankom 86., 86 a, radi se o kratkoročnom zaduženju unutar jedne godine. Kamata, kako i piše u obrazloženju je 4,30 % i jednokratna naknada 0,50. U odnosu na prošlu godinu manja je kamata za 0,70 i naknada za 0,5 %. Kamata se plaća na broj dana korištenja minusa. Prošle godine na 2 milijuna kuna, kada je kamata bila 5% , platili smo 34. 000 kn kroz godinu.

Marijana Plešea je zanimalo s kojom bankom „mi imamo taj ugovor“, Jusufi je odgovorio da je to Erste banka, na to je Alena Janjuševića interesiralo da li je namjena tih sredstava određena strogo za pokriće određenih gubitaka, i ako je, kojih?

Đulio Jusufi: Da, minus po računu se uzima radi likvidnosti, podmirenja prema našim dobavljačima, znači obveze koje su dospjele a neplaćene su: od zimske službe, od obaveza prema Komunalcu, javnih potreba koje nisu isplaćene… znači prema dobavljačima. To nisu strogo namjenska sredstva da idu samo primjerice za podmirenje obveza za kapitalne investicije, znači s njima podmirujemo sve ono što ćemo moći unutar tih 2 milijuna kuna.

Alen Janjušević: U redu, složio se i dodao kako to znači uzimamo to zaduženje jer smo s proračunom jako loši!

Đulio Jusufi: S izvršenjem prošle godine se ostvario višak u odnosu na rashode od 1.157.000. Novčani tijek je jedna priča a rezultat poslovanja druga. To su odvojene evidencije. Nelikvidnost je velika, to sam rekao, i zato se svake godine uzima minus po računu.

Nada Glad: Želi li još netko raspravljati, Mladene?

Mladen Mauhar smatra da je tema dosta škakljiva. Njega zanima pisano obrazloženje za 2016. godinu koje bi točno pokazalo za koje su stavke uslijed nelikvidnosti korištene kamate odnosno kredit korišten, ali ne tražim pisani odgovor. Smatra da je to dovoljno objašnjeno danas s time da treba poštovati dospijeće unutar 60 dana gdje su rok plaćanja i zakon obavezni kako bismo bili primjer ostalima iako to ima svoju cijenu.

Đulio Jusufi u svom odgovoru naglašava kako nažalost u ovom trenutku, uslijed prevelike nelikvidnosti, ne možemo biti primjer ostalima. Razlog je gubitak brdsko-planinskog statusa odnosno beneficija koje su nam određene po tome. Odnosno iako se tako kaže - sam status brdsko-planinskog područja mi nismo izgubili, on je i dalje na snazi, ali izgubili smo beneficije kroz Zakon o financiranju jedinica lokalne samouprave, Zakon o porezu na dohodak, Zakon o porezu na dobit…

Nada Glad zaključuje raspravu i poziva vijećnike na glasanje. Nakon glasovanja konstatira da je Gradsko vijeće uz 12 glasova ZA i 2 suzdržana glasa donijelo **ODLUKU o korištenju minusa po računu.** Odluka se prilaže Zapisniku.

Točka 5.

Ivan Topić: Mene samo zanima kad se zadnji puta sastao aktualni Savjet mladih?

Gradonačelnik: Bio sam sudionik svega jedne sjednice na koju sam bio pozvan. Vjerojatno se više i nisu sastajali. Ima tu i objektivnih okolnosti, gospođa Holenko odnosno Pirc je u međuvremenu rodila, postala majkom i vjerojatno je presložila prioritete. Njena zamjenica (mislim Rea Raušel) studira u Zagrebu i vjerojatno je to razlog osipanja Savjeta mladih.

Ivan Topić je zatražio da se poziv za novi sastav Savjeta mladih uputi kako svim udrugama

tako i školi: da se nađe netko tko bi stvarno htio raditi u tom tijelu.

Gradonačelnik je odgovorio da će tako i biti. Limitirajući uvjet pri tom je dob mladih, a to je 15 i maksimalno 29 godina starosti. Dodao je konstataciju kako je na žalost sve više pokazatelja da se mladi ne žele uključiti u jedan takav vid aktivnosti kojim bi pokrenuli rješavanje eventualno određenih problema i stvari koje su njima važne. A upravo taj savjet, to tijelo, naravno u zadanim mogućnostima, tome služi.

Kako više nije bilo prijavljenih za raspravu predsjednica Glad je zaključuje i poziva vijećnike na glasovanje. Nakon glasovanja konstatira da je Gradsko vijeće jednoglasno donijelo **ODLUKU o raspisivanju javnog poziva za predlaganje kandidata za članove Savjeta mladih Grada Delnica**. Odluka je sastavni dio Zapisnika**.**

Točka 6.

Davorka Grgurić: Ovo i sljedeće izvješće propisani su Zakonom o komunalnom gospodarstvu tj. mora se do 31. ožujka sljedeće godine za prethodnu godinu napraviti izvješće da bi se prikazalo namjensko trošenje sredstava što komunalne naknade ili komunalnog doprinosa i ostalih namjenskih prihoda, recimo nekakvih kapitalnih pomoći i tekućih pomoći. Ovo izvješće je rađeno nakon zadnjeg rebalansa u 2016. godini kad se već otprilike moglo ocijeniti koliko će biti izvršenje pojedinih stavki i na osnovu izvršenja proračuna je to izvješće napravljeno. Znači to je samo izvod iz izvršenja proračuna.

Gradsko vijeće je jednoglasno i bez rasprave usvojilo **IZVJEŠĆE o izvršenju programa gradnje objekata i uređaja komunalne infrastrukture za 2016. godinu.** Ono se prilaže Zapisniku sa sjednice.

Točka 7.

Davorka Grgurić naglašava kako je obrazloženje dala u uvodniku prethodne točke i dodaje kako se ovdje radi o komunalnoj naknadi i tekućim pomoćima koje smo dobili za održavanje komunalne infrastrukture, odnosno da se da prikaz da smo sredstva namjenski potrošili i koliko je izvršenje.

Gradsko vijeće je jednoglasno i bez rasprave usvojilo **IZVJEŠĆE o izvršenju programa održavanja objekata i uređaja komunalne infrastrukture za 2016. godinu**; ono se prilaže Zapisniku.

Točka 8.

Davorka Grgurić: Šumski doprinos može se trošiti na gradnju ili na održavanje komunalne infrastrukture, prošle godine iznosio je 805.193,40 i utrošen je na otkup zemljišta za poslovne poduzetničke zone i za pročistač Delnice.

Nada Glad: Je l' to imamo 5 i nešto tisuća doprinosa, tj. više nego lani?

Davorka Grgurić: Da, više nego je bilo predviđeno.

Alen Janjušević: Mislim stalno se provlači na ovoj sjednici Vijeća jedna konstatacija tog nesretnog ukidanja Zakona o brdsko-planinskom području i kako smo puno izgubili…

Gradonačelnik ispravlja Janjuševića kako nije „ukinut Zakon o brdsko-planinskom području“ terminološki je točnije kako smo mi izgubili status brdsko-planinskog područja i prihode po toj osnovi.“

Alen Janjušević se slaže „I po toj osnovi smo izgubili i financijske beneficije koje su nam s pravom i pripadale. Volio bih da mi netko izračuna kakva krađa je ovom kraju, Gorskom kotaru i Delnicama, učinjena u zadnjih 20-30 godina sječom šuma kroz ovakav sramotan doprinos. Da netko izračuna koliko smo uništeni, koliko smo pokradeni i da to usporedi s gubitkom statusa brdsko-planinskog zakona. Mimo sustava, ideologije, Vlade i ostaloga… Nada Glad: To je pitanje za DORH.

Marijan Pleše: Samo da nadopunim gospodina Janjuševića. Prije 30-ak godina 1500 ljudi radilo je u Gorskom kotaru u šumi, šumarijama i svim tim odjelima, sjeklo 300 tisuća kubika. Ove godine se predlaže sječa 600 tisuća kubika, dakle dvostruko više od vremena kad se sjeklo prije 35 godina, a na tome sada radi nešto više od 600 ljudi. Usporedite te omjere radništva: 600 naprama 1500 i sječe u kubicima 300:600 pa onda pitajte: Kamo idu ti novci?

Gradonačelnik: Nisam htio biti zlonamjeran ali upravo potaknut komentarima gospode Plešea i Mauhara, koji rade u Hrvatskim šumama, dodajem da je i meni jasno, jer sam došao iz tog sustava gdje su eksperti, stručnjaci, knjigovođe rekli da mogu rezultat napravit onakav kakav se želi. Ali činjenica da je ovaj šumski doprinos iz prošle godine rezultat otprilike 430.000 kubika drva prodanog na panju. Prošla godina je bila 600.000 kubika, ako se ne varam, a imamo podatak da je to negdje 750 - 760 tisuća. Dakle, tu nešto ne štima. Gotovo udvostručen etat a prihod po osnovi šumskog doprinosa manji!!! Da li je moguće da se toliko manje prodavalo ili je to postotak od prodanoga? Kad bi bilo od dobiti mi bismo bili puno sretniji. Ali na žalost nije.

Marijan Pleše: Ima tu i nekih drugih stvari. Primjerice izgubili smo 3 tisuće hektara u Nacionalnom parku i u Šumariji Crni Lug, što je puno. Tako da ima i objektivnih stvari, ali pazite, zna se koliko godišnje novaca ide u Zagreb, a puna su im usta ruralnih krajeva: treba pomoći ljudima, treba zapošljavati mlade, ali ni jedan kubik drva se ne vrati kroz ostavljenu gotovinu s kojom bi se moglo reći: hajde, zaposlite 20, 30, 50 ljudi. Ni jedne riječi oko toga.

Nada Glad poziva vijećnike na glasovanje. Alen Janjušević s protestom odbija glasovanje ZA: on je protiv i misli da ovo malo sredstava koja smo dobili trebamo vratiti natrag.

Nakon rasprave Gradsko vijeće je uz 13 ZA i 1 suzdržan glas usvojilo **IZVJEŠĆE o utrošku šumskog doprinosa za 2016. godinu.**

Točka 9.

Davorka Grgurić: Sada idu van rješenja za legalizaciju nezakonito izgrađene zgrade. Radimo obračun i od tog obračuna jedinici lokalne samouprave ide 30 % sredstava i tih 30 % sredstava je, kao što vidite 44.676,40 za prošlu godinu, pretprošla je bila isto tu negdje. Dakle ta sredstva se moraju utrošiti na izradu prostorno-planske dokumentacije i projekte sanacije, recimo najugroženijih dijelova građevinskih područja.

Gradonačelnik Knežević upozorava kako mnogi misle da je postupkom legalizacije postupak završen. Ima puno stvari koje su ostale otvorene i mi smo napravili jedan naputak, letak za svakoga kojim smo objasnili što treba činiti ukoliko vlasnik nezakonito izgrađene zgrade želi do kraja posložiti svoju nekretninu onako kako nalažu propisi. Jer - legalizacijom se ne dira pitanje vlasništva, nego se samo legalizira bespravno izgrađen objekt u prostoru. Prema tome svakoga koga zanima neka si uzme taj naputak. Ima ga i na web stranici pa dajte susjedu, bilo kome u obitelji ako ima takvu situaciju da si pomognu, da sutra ne budu iznenađeni ako će objekt - ne daj Bože trebati spajati na neku infrastrukturu; ako neće imati riješene sve detalje i nakon legalizacije to neće biti moguće. U naputku zato piše što treba i kod koga napraviti.

Josip Gašparac je dodao kako ne treba za legalizaciju vlasnički list, no gradonačelnik mu je

odgovorio da ima i onih koji nisu vlasnici.

Nakon rasprave Gradsko vijeće jednoglasno je usvojilo **IZVJEŠĆE o utrošku sredstava naknade za nezakonito izgrađene zgrade u 2016. godini**.

Točka 10

Gradonačelnik je pojasnio kako se radi o formalnom uvjetu, koji je naložen Mjerom 7.4 Europskog natječaja koji između ostalog, zahtjeva i takvu formalnu suglasnost kao što su je vijećnici dobili u obrazloženju i u prilogu materijala: odnosno da bismo mogli u cijelosti i do kraja zadovoljiti propisane uvjete, a ovo je još jedan od njih.

Paralelno s time gradonačelnik je dao i informaciju kako je prema Ministarstvu za imovinu odaslan zahtjev za rješavanje pitanja vlasništva odnosno odaslana je požurnica kako bi se što prije aktivirala darovnica na koju je za sada ono dalo pozitivno mišljenje, a isto još trebaju dati Ministarstvo financija i Ministarstvo kulture RH. Odaslano je i valja ih požurivati u nadi da ćemo u kratkom roku dobiti i ta dva pozitivna mišljenja i potpisanu darovnicu kako bismo mogli aplicirati kompletan projekt na mjeru 7.4.1 koja je prije 2 dana otvorena.

Tanja Jakovac je predložila-sugerirala: Imam informaciju da je, dok je bivši Dom Hrvatske vojske bio u funkciji, trošio mnogo više energije, pogledala sam malo koje su sve to stavke koje tražite projektom. Nadam se da u građevinsko-obrtničkim radovima ima i stavka sanacije i izmjena stolarije pa imam dilemu što je možda predviđena premala cifra ako se ide na promjenu krova, fasade, toplinsku izolaciju itd. Voljela bih da o tome razmišljamo i da na to obratimo pažnju. I još, isto mislim da je bitno, kao korisnici tog projekta lijepo su navedene i škola Delnice, Srednja škola, Vrtić, građani, a zasmetalo me što nema Osnovne škole Frana Krste Frankopana iz Broda na Kupi, koji su isto tako naši i bit će korisnici tog projekta. Tim više što time, dajući projekt na EU fondove, time dobivamo dodatne bodove.

Gradonačelnik se zahvalio na sugestijama. Istaknuo je kako je rekao da taj projekt još nije apliciran i svaka korisna sugestija će dobro doći da se popravi sadržaj kako bismo dobili, složio se, i što veći broj bodova. Da li je točan podatak da je objekt trošio više energije od same vojarne, to ne zna, ali činjenica jest da se on grijao na lož ulje a europske direktive nalažu da je *dedline* za te izvore energije 2020-ta i nitko više ne može imati takav izvor grijanja. Prema tome projektant je sigurno vodio računa i o energetskoj učinkovitosti, prije svega vodeći računa o specifičnosti djelatnosti koja će se tamo odvijati i nije naglasak, s obzirom da to ne bi prošlo kroz mjeru 7.4 na Narodnoj knjižnici i čitaonici, već na uređenju društvenog doma u kojem će se nalaziti moderna Narodna knjižnica i čitaonica sa svim sadržajima, multimedijama i ostalim kulturnim sadržajima da bi se mogli u tom prostoru kvalitetnije izražavati i zadovoljavati potrebe lokalne zajednice. Smatra da su dovoljno kompetentni za davanje pravih rješenja, a dobivene su i sugestije i od Knjižnica Rijeka: poznaju tu branšu koja se specijalno bavi takvim projektiranjima, vjeruje da su vodili računa i o stolariji i o krovištu naravno i o fasadi. Misli da je to nešto kao kad dođete danas na razgovor, na intervju za posao, pa gotovo vas nigdje više ne pitaju da li znate engleski i da li poznajete rad na računalu… jer se misli da je to danas uobičajena stvar. Naravno da je i Osnovna škola Frana Krste Frankopana naša gradska škola i da su ta djeca jednako tako važna da koriste one sadržaje i resurse koje ovaj grad ima kao i ostala naša lokalna djeca u samom naselju.

Nada Glad je a propos toga navela da treba uključiti i Crni Lug i gradonačelnik se s time složio.

Alen Janjušević na istaknuo kako će SDP biti suzdržan pri donošenju zaključka po ovoj točki dnevnog reda, a evo sada saznaje da još nije izvršena aplikacija na taj projekt. Uvodno naglašava kako mi (vijećnici SDP-a) nismo protiv projekta u kulturi odnosno mislimo da je svaki projekat hvalevrijedan ukoliko je i u velikom iznosu sufinanciran sredstvima Europske unije. Međutim, misli da se mi iscrpljujemo na jednom području i u jednom vremenu koje nije dobro za takvo iscrpljivanje zbog toga što ne stavljamo fokus na druge bitne stvari. A temeljno pitanje jest: tko će te objekte u budućnosti, s obzirom na strašnu i golemu depopulaciju goranskog područja, pa tako i grada Delnica, koristiti? A to onda samo po sebi povlači i pitanje financijskih troškova oko održavanja objekata. Znači ulazimo u nešto, gradimo ne pitajući da li i kako će nam se to vratiti ako nismo stvorili preduvjete za otvaranje radnih mjesta. Mnogima je zanimljiva i zanimljivija Slavonija, naša žitnica, veća od Gorskog kotara, a imamo masovno iseljavanje ljudi iz Hrvatske - iz Slavonije, statistike i brojke postoje na razini Slavonije a ne znam da li postoje i da li ih je itko izradio za području Gorskog kotara? Ovo kod nas, ovo je egzodus, pa vas ja pitam: ulažete, odnosno mi ulažemo i dugoročno ćemo kroz održavanje tih objekata trošiti novce na to, a prethodno smo vidjeli da se zadužujemo za tekuće poslovanje. Ponovno pitam koji je smisao toga ako se ne koncentriramo na ono što je najbitnije, a to je zadržati ljude ovdje i stvoriti radna mjesta! Eto, zato, zato smo mi suzdržani, jer vidimo realnost koja je pred nama.

Nada Glad ako budemo tako crno gledali onda nam od ulaganja preostaje samo ono u groblje. Što drugo?

Alen Janjušević: Ja to nisam rekao, ja volim život, da se mene pita ja bih ostao u Gorskom kotaru. Al' sila te ne pita.

Predsjednica poziva vijećnike na glasovanje nakon čega konstatira da je Gradsko vijeće s 12 glasova ZA i 2 suzdržana glasa donijelo **ODLUKU o davanju suglasnosti za provedbu ulaganja na području Grada Delnica za provedbu projekta rekonstrukcija i prenamjena objekta Radićeva 3 Delnice za smještaj Narodne knjižnice i čitaonice Delnice.**

Točka 11.

Iva Žagar: Prijava na natječaj mjere 0.7. odnosi se na Program ruralnog razvoja.

Gordana Piskač: Odluka je donesena na prošloj sjednici Gradskog vijeća ali je obrazac nešto drugačiji, promijenjen je u samom raspisu natječaja, pa ga moramo sada u ovoj novoj formi ponovo donijeti.

Tanja Jakovac: Kroz kompletan dokument se stalno naglašava kako se igralište radi za djecu i mlade što je normalno, međutim na kraju se svodi na zaključak da nema korisnika kod mladih. Dakle, igralište će koristiti dječji vrtići, osnovne škole, turisti koji će doći ali nema mladosti, recimo nema Srednje škole. S obzirom da se kroz tekst provlače termini 'za djecu i mlade' pitam da li je to igralište namijenjeno i srednjoškolcima? Možda je to za vas nebitno ali meni je bitno, ponovit ću: radi se o EU fondovima i znam na što se može dobiti koji bod. Jako je bitno zašto to sve činimo. Ja mislim da je najbitnije tko će bit krajnji korisnik ovog projekta i koji su očekivani rezultati?

Gordana Piskač je dodala kako se radi o igralištima primjerenijim mlađoj dobi, ali ako se traži dopuna odluke – tu smo da je nadopunimo.

Budući da je time okončana rasprava predsjednica istu zaključuje i poziva vijećnike na glasovanje. Nakon glasovanja konstatira da je Gradsko vijeće jednoglasno donijelo **ODLUKU o davanju suglasnosti za provedbu ulaganja na području Grada Delnica za provedbu projekata rekonstrukcije i proširenje dječjeg igrališta u parku kralja Tomislava u Delnicama.**

Točka 12.

Gordana Piskač: Obrazloženje je dato u vidu izvješća s javne rasprave. Kompletna procedura je provedena. Primjedaba, osim sugestija javnopravnih tijela da se u jednom dijelu tekst uskladi s novim pravilnicima, nije bilo. Time je procedura završena.

Gradsko vijeće je bez rasprave, jednoglasno, donijelo **ODLUKU o donošenju prvih izmjena i dopuna DPU-a dijela centra Delnice**.

Točka 13.

Gordana Piskač: Zakonska odredba je da se prilikom svake izmjene ili dopune bilo kojeg plana mora donijeti pročišćeni tekst. Nastavno na prethodnu točku dnevnog reda potrebno je donijeti pročišćeni tekst provedbenih odredbi kao zasebnu odluku.

Gradsko vijeće je, bez rasprave, jednoglasno donijelo **ODLUKU o donošenju odredbi za provođenje DPU dijela centra Delnice.**

Točka 14.

Gordana Piskač: Prošle godine smo produžili rok za izgradnju toplane u Poslovnoj zoni K1 za godinu dana odnosno do veljače ove godine. S obzirom da još nije realiziran taj projekt, a investitor se silno trudi savladati sve prepreke koje ima na putu do realizacije, zamolio je za još godinu dana produženja roka za izgradnju. Ukoliko ne uspije on treba vratiti zemljište bez naknade. Prijedlog je da mu pružimo još jednu priliku da se taj program realizira.

Mladen Mauhar: To znači da bi rok bio produžen ukupno za dvije godine. Neću ići u detalje, ali me zanima koliko je objektivno očekivati da će zaista u ove 2 godine ta toplana biti napravljena.

Gordana Piskač: Investitor je u procesu ishođenja građevinske dozvole. Ovdje se pojavio problem pristupne ceste koju bi trebali napraviti a nismo. Razlog je što još, iako se silno trudimo, nisu riješeni svi imovinsko-pravni odnosi, na što na žalost ne možemo utjecati. Išli smo i na sporazumnu soluciju izdavanja građevinske dozvole na drugi pristupni put, onaj uz pogon „Jele“ pa prema groblju da se ipak ishodi nedostajuća građevinska dozvola, da se može krenuti s aktivnostima, a mi da u međuvremenu priredimo sve da dođe do izgradnje ceste u realizaciji grada.

Na Mauharovo pitanje da li to znači da investitor nije odustao Gordana Piskač je odgovorila da nije ali je imao problema jer su svi bonusi, vezani uz proizvodnju električne energije iz obnovljivih izvora, prodani vjetroelektranama te je tu imao glavni problem. Više je tu uzroka zašto nije uspio, dakle, nisu svi do njega..

Gradonačelnik: Prošli tjedan bio sam kod gospodina Perice Turalije, brigadira u Postrojbi za specijalne namjene, jer i oni moraju promijenit sustav grijanja s lož ulja na obnovljive izvore energije. Zatim tu je još uvijek otvoreno pitanje Doma za osobe s posebnim potrebama koji će također trebati grijanje, a onda će plasirati taj nusprodukt toplinske energije upravo kroz ova vrlo izvjesna rješenja. Potencijalno ste i Vi šumari - Uprava i Šumarija Delnice korisnici svega toga.

Alen Janjušević: Kad bude gotovo imat ćemo u jednom urbanom dijelu grada koncentraciju dvaju energetskih postrojenja: peletirnicu i elektranu. Mene interesira kakav je postupak da ti investitori daju ili plate, naruče - ili da Grad naruči u njihovo ime - studiju zaštite okoliša, odnosno utjecaja na okoliš odnosno prvenstveno na zdravlje ljudi. Da li je to moguće i da li su te studije uopće ishođene? To je jedno što želim pitati, a druga stvar je da li smo mi napravili *cost benefit* analizu te energane da se ne dogodi da to sve dođe u funkciju, proradi, a da na kraju neće biti isplativo, odnosno da neće biti priključen na to dovoljan broj korisnika. Također, sjećam se da je ovdje bilo rečeno da će se u drugoj fazi na to priključivati i kućanstva. Poznajući naše ljude mislim da će biti malo takvih.

Gordana Piskač: U procesu izdavanja građevinske dozvole zakon je propisao u kojim slučajima je nužno raditi Studiju utjecaja na okoliš pa se onda to sukladno tom zakonu i provodi. Znači u postupku građevinske dozvole. To se odnosi dakle i na utjecaj na zdravlje ljudi. A što se tiče isplativosti energane znači tu se radi kogeneracija primarne proizvodnje električne energije, nusprodukt je toplina koja bi se onda prodavala u kao vid toplinske energije. Mi nismo investitori te toplane tako da nismo niti naručivali studiju isplativosti. Naš je interes da preuzmemo tu toplinu, ukoliko bude moguće da sve to skupa isfinanciramo, pronađemo investitora ili europska sredstva.

Marijan Pleše napominje kako je investitoru kao potrošač zanimljiva najprije vojarna koja troši 2,5 tisuće litara nafte dnevno, jer ima puno prostora koji se grije tako da bi oni dobar dio prenesli k njima. Još su zainteresirani za preuzimanje 300 stupnjeva koji idu van iz peletirnice, s njima bi to dogovorili jer tvornica nema dimnjaka i ništa ne izlazi van. Nema nusprodukta tako da nema ni nikakvog utjecaja s obzirom da ništa ne izlazi van.

Mladen Mauhar: Riječ je o najsuvremenijoj tehnologiji koja će biti ovdje montirana. Najveći problem je bio kamo s tih 300-400 stupnjeva topline koja izlazi van i praktički grije delnički zrak. Zato upravo i ovdje podržava i diže ruku za sve ovo što se upravo kandidira, što se priprema prema Europi. Zato i jesmo ovdje u ovoj vijećnici da potičemo, olakšavamo, ne da kompliciramo stvari. Isto tako moramo raditi i na svim tim paralelnim područjima, od kulture do sporta i svih drugih projekata. Po uzoru na bliske nam susjede „preko meje“, u Kočevju i Ribnici. Ribnica je npr. prije 15 godina krenula kao i mi sada, paralelno išla i u kulturu i igrališta za djecu i danas u osnovnoj školi imaju 1200 učenika. Zahvaljujući tome, jer je tamo *Inotherm* s 1000 zaposlenih i s prosječnom plaćom od 1500 EUR-a, a imaju i firmu Inles. Sve firme su im opstale i kada gledate novogradnju upravo je u tijeku podizanje bar 50 novih kuća. Rezultat je to ispravnog planiranja i paralelnog rada na svim projektima uz onu gospodarsku stranu: od kulture, jer narod se cijeni po tome koliko ima kulture. Zamjeramo indekse razvijenosti, dobro je to s jedne strane, jer smo imali razvijeno školstvo davno ranije, prije 200 godina. Upravo to nas krasi kao pismene ljude, Gorane koji su davno shvatili da je škola potrebna za razliku od nekih koji su prije 50 godina bili još u vunenim čarapama.

Nakon rasprave Gradsko vijeće je jednoglasno donijelo **ODLUKU o izmjeni ugovora o kupoprodaji zemljišta u poslovnoj zoni K1 Delnice.**

Točka 15.

Gordana Piskač: U obrazloženju je pojašnjeno da se radi o objektu u vlasništvu Grada, znači o staroj školi Turke. Uviđajem na terenu je utvrđeno da se on u naravi nalazi na 3 parcele a ne na parceli na kojoj je u katastru ucrtan. Znate da je kod nas sve to - katastar, gruntovnica itd, sve malo sve poremećeno, a u svrhu sređivanja vlasništva i mogućnosti prijave projekta obnove škole Turke s namjenom izgradnje Škole u prirodi i informativnog i edukacijskog centra, potrebno je srediti vlasništvo, pa evo formira se okućnica oko tog objekta.

Gradsko vijeće je jednoglasno i bez rasprave donijelo **ODLUKU o ukidanju svojstva javnog dobra u Turkima.**

Dnevni red je iscrpljen i predsjednica zaključuje sjednicu.

Sjednica je završila u 18,00 sati.

Zapisnik napisala

prema tonskom zapisu Predsjednica

Klaudija Kumpar Nada Glad