**Bilješke sa sjednice Komisije za dodjelu priznanja Grada Delnica**

Početak: 20. ožujka 2017. godine u 17,00 sati

**Prisutni članovi Komisije:** Lidija Žagar (predsjednica), članovi Nada Glad, Alen Briški, Mihaela Majnarić Štimac i Mirjana Špoljar,sjednici prisustvuje i Martina Petranović djelatnica JUO-a Grada Delnica radi stručne pomoći pri obradi pristiglih zahtjeva.

Predsjednica zaključuje da da ima dovoljno prisutnih članova za pravovaljano donošenje odluka o izboru predloženih kandidata za dodjelu javnih priznanja Grada Delnica.

**Za sjednicu je predložen sljedeći dnevni red:**

1. Otvaranje kandidatura pristiglih prijedloga na Poziv za podnošenje prijedloga za dodjelu javnih priznanja Grada Delnica u 2017. godini

2. Donošenje prijedloga za dodjelu javnih priznanja Grada Delnica u 2017. godini

3. Razno

Predloženi dnevni red je prihvaćen bez primjedbi prisutnih članova.

Predsjednica komisije navodi da je:

- Gradonačelnik Grada Delnica donio Zaključak o raspisivanju Poziva za podnošenje prijedloga za dodjelu javnih priznanja Grada Delnica u 2017. godini 1. veljače 2017. godine,

- tekst poziva objavljen je na službenoj stranici Grada Delnica, [www.delnice.hr](http://www.delnice.hr),

- Obavijest o pozivu za podnošenje prijedloga za dodjelu javnih priznanja Grada Delnica u 2016. godini objavljena je 5. veljače 2017. godine u Novom listu,

- rok za podnošenje prijedloga zaključen je sa danom 10. ožujka 2017. godine.

Predsjednica je predložila sljedeći tijek rada Komisije:

1. Utvrđivanje broja pristiglih prijedloga za dodjelu priznanja

2. Razvrstavanje predloženih kandidata po vrstama predloženih priznanja i to

- kandidata za počasnog građanina

- kandidata za dodjelu Nagrade za životno djelo (najviše jedan 10.000,00 kn)

- kandidata za dodjelu Godišnje nagrade Grada Delnica (dva kandidata – 3.000,00 kn)

- kandidata za dodjelu Povelje Grada Delnica

3. Rasprava o svakom predloženom kandidatu u skladu sa odredbama Odluke i utvrđivanje vrste priznanja koje se dodjeljuje predloženim kandidatima.

Prebrojavanjem pristiglih prijedloga Predsjednica konstatira da je pristiglo ukupno 11 prijedloga kandidata za dodjelu javnih priznanja Grada Delnica u 2017. godini.

Predloženi kandidati razvrstani su po vrstama javnih priznanja Grada Delnica.

**Pristigle kandidature za Nagradu za životno djelo Grada Delnica:**

|  |  |  |  |
| --- | --- | --- | --- |
|  | **Predlagatelj** | **Predloženi** | **Obrazloženje** |
| 1 | Izvršni odbor Udruge umirovljenika Grada Delnica | Ljubica Vujnović | Rođena je 11. kolovoza 1940. u Koprivnici. U zdravstvu je radila 44 godine, a u Domu zdravlja Delnice od 1964. do umirovljenja 2004. Uz svoj redovni posao medicinske sestre obnašala je i funkcije predsjednice Zbora radnih ljudi, članice Radnog savjeta, predsjednice Sindikata medicinskih sestara i voditeljice za Državne robne rezerve. U Domu zdravlja radila je na zdravstvenom odgoju i patronaži, a dužnost glavne sestre obnašala je 18 godina te je vodila i Savjetovalište i tečaj za trudnice. Godine 1999. osnovala je Društvo dijabetičara, kako bi u radu s oboljelima kroz radionice i edukaciju motivirala oboljele da brinu o svom zdravlju, a učestvovala je i u osnivanju i radu Kluba liječenih alkoholičara Ravna Gora.  Od 2005. godine uključena je u rad Poglavarstava Grada Delnica, gdje je pokrivala resor socijalne skrbi i zdravstva u dva mandata. U istom je razdoblju bila i predsjednica Socijalnog vijeća i Odbora za socijalnu skrb i zdravstvo. U tom se vremenu potpuno posvetila brizi za najugroženije građane te je reorganizirala rad u socijalnoj skrbi, kao i predložila dodjelu pomoći za novorođenčad i uvela asistente za djecu s posebnim potrebama u osnovnu i srednju školu. Organizirala je projekt Pomoć u kući za naše građane, koju je u početku samostalno financirao Grad Delnice, zatim putem javnih radova Zavod za zapošljavanje, sve dok 2011. godine nije potpisan ugovor s nadležnim Ministarstvom.  U vremenu 2009. do 2013. bila je član Gradskoga vijeća, a 2013. do 2017. i dalje je članica Socijalnog vijeća i Odbora za zdravstvo i socijalnu skrb.  Godine 2004. uključuje se u Udrugu umirovljenika u svojstvu člana Izvršnog odbora, a 2009. je izabrana za predsjednicu iste udruge i to u dva mandata. Od tada se potpuno posvetila brizi za starije osobe, kako bi im kroz razne aktivnosti Udruge život učinila kvalitetnijim i društvenijim.  Bila je član Štaba civilne zaštite Općine Delnice, a kao član Udruge Evropa Donna učestvovala je u akciji nabave mamografa za Dom zdravlja Delnice. Godine 1988. Skupština Mjesne zajednice Općine Delnice dodijelila joj je zahvalnicu za svekoliki doprinos u radu, razvoju samoupravljanja i humanizaciji življenja u Mjesnoj zajednici Delnice.  Ljubica Vujnović ostvarila je zapažene rezultate i uspjehe u amaterskom bavljenju sportom, posebno u kuglanju. U 45-godišnjem razdoblju ostvarila je mnoštvo odličnih rezultata: 1990. proglašena je sportašicom Općine Delnice, 1988. najboljom kuglačicom KUP-a Hrvatske te mnoga prva mjesta na državnim prvenstvima Hrvatske za veteranke.  Zapažene aktivnosti i dužnosti obnašala je i obnaša i u Županiji, kao što su članica Savjeta za socijalnu skrb PGŽ-a, gdje se uključila u realizaciju Akcijskog plana unapređenja socijalne skrbi, ozakonjenje programa Pomoć u kući za stare i nemoćne te realizaciju Palijativne skrbi građana, kroz mobilni tim za palijativnu skrb Gorskog kotara. |

**Pristigle kandidature za Godišnju nagradu Grada Delnica:**

|  |  |  |  |
| --- | --- | --- | --- |
|  | **Predlagatelj** | **Predloženi** | **Obrazloženje** |
| 1 | Vijeće Mjesnog odbora Broda na Kupi | Vesna Pajnić | Gospođa Pajnić bila je voditelj poštanskog ureda u Brodu n Kupi te je svojim profesionalnim, odgovornim i nadasve ljubaznim poslovanjem doprinosila kvaliteti rada ovog ureda. Obzirom na veliki broj žitelja koji su bili vezani uz ovaj ured, kao i mnogobrojni izletnici koji su tražili njegove usluge, poslovanje imenovane voditeljice, bilo je bitno za život i ugled cjelokupne lokalne zajednice. Gđa. Pajnić jedan je i od osnivača Udruge Kupa koja je osnovana 2004. godine te kroz višegodišnji aktivni rad u udruzi itekako doprinosi ugledu i napretku iste. Aktivna je bila i u radu Crvenog križa i Društva Naša djeca. Za svoj je rad i višestruko nagrađivana. Kroz sve ove aktivnosti doprinijela je turističkoj i svekolikoj promociji kupske doline i cjelokupnog Grada Delnica. |
| 2 | Udruga Glazbeni susreti Gorskog kotara | Davor Grgurić | Gospodin Grgurić je novinar Radija Gorski kotar, od 2002. godine neprekidno uređuje i vodi jedinu goransku dijalektalnu i etnografsku radijsku emisiju Radio Ž'rjoafka. Za potrebe emisije snimio je više od 500 kazivača, a emisija je do sada doživjela više od 850 izdanja. Obzirom da svoje kazivače snima audiovizualno, njegova intervjuiranja i bilježenja delničke nematerijalne i materijalne kulturne baština, značajan su doprinos njihovoj promidžbi, popularizaciji i očuvanju. Obzirom se ove godine obilježava 15 godina novinarskoga rada Davora Grgurića, Udruga smatra da bi trebao dobiti nagradu za rad na očuvanju delničkog govora i kulturne baštine Grada. |

**Pristigle kandidature za Povelju Grada Delnica:**

|  |  |  |  |
| --- | --- | --- | --- |
|  | **Predlagatelj** | **Predloženi** | **Obljetnica** |
| 1 | Gradonačelnik | Udruga antifašističkih boraca i antifašista | Za 70 godina aktivnog rada i postojanja |
| 2 | Gradonačelnik | Auto-klub Delnice | Za 60 godina aktivnog rada i postojanja |
| 3 | Radio Gorski kotar d.o.o. | Franjo Crnković | Bez obzira na vremenske uvjete, g. Crnković volonterski, s velikom ljubavlju i odgovornosti, vrši bilježenja u 7, 14 i 21 sat, što je bitno za očuvanje kontinuiteta klimatoloških motrenja i stvara meteorološku sliku naše sredine. Predlažu ga za Povelju Grada Delnica za 10-ogodišnje kontinuirano praćenje meteoroloških promjena u Gradu Delnicama. |
| 4 | Kulturno umjetničko društvo Delnice | Slavko Pristušek | G. Pristušek jedan je od začetnika KUD-a u Delnicama. Započeo je s tamburaškom sekcijom koja je bila prethodnica stvaranja KUD-a prije 47 godina. U rad mješovitog pjevačkog zbora uključen je od samoga početka, no imao je nekoliko prekida zbog životnih obaveza, zato ga predlažu za Povelju Grada Delnica za 20 godina kontinuiranog rada u KUD-u |
| 5 | Kulturno umjetničko društvo Delnice | Mirjana Petrač | Gđa. Petrač punih je 30 godina redovita članica mješovitog pjevačkog zbora KUD-a Delnice, a svojom naravi razveseljava članove zbora. Osim pjevanja, često je vodila mnoge priredbe u našem Gradu, ali i van njega. Svojom toplinom i školovanim govorništvom bila je primjer kako je važno povezivati sadržaje jedne priredbe u cjelinu. Zbog navedenoga kandidiraju ju za Povelju Grada Delnica za 30 godina aktivnog članstva u Mješovitom pjevačkom zboru KUD-a |
| 6 | Kulturno umjetničko društvo Delnice | Boris Crnković | G. Crnković član je mješovitog pjevačkog zbora punih 20 godina. Jedan je od najmlađih muških članova, a obzirom zbor oskudijeva muškim glasovima njegov je rad u zboru pravo bogatstvo. Druženje koje Crnković potiče, važan je segment opstanka, jer motivacija i potreba za zabavom i korisnošću uvijek održava ljude na okupu. Predlaže se za Povelju Grada Delnica za 20 godina aktivnog članstva u Mješovitom pjevačkom zboru KUD-a |
| 7 | Kulturno umjetničko društvo Delnice | Folklorna sekcija KUD-a Delnice na čelu s voditeljicom Danijelom Štimac | Postojanje folklora i folklorne sekcije te njezin kontinuirani desetogodišnji rad temeljna je tradicija našega Grada. Folklorna sekcija na čelu s Danijelom Štimac odradila je vrlo uspješan zadatak očuvanja plesne tradicije Grada Delnica. Osim očuvanja tradicionalnih plesova i nošnji, zaslužna je i za uključenje djece i mladih u folklornu sekciju te je time ostvaren cilj upoznavanja hrvatske kulturne baštine i običaja svoga kraja kod najmlađe populacije. Folklorna sekcija KUD-a Delnice na čelu s voditeljicom Danijelom Štimac predlaže se za dodjelu Povelje Grada Delnica za 10 godina promoviranja tradicije u pjesmi i plesu. |
| 8 | Kulturno umjetničko društvo Delnice | Sanda Bolf | Gđa. Bolf je započela svoje pjevanje kao osnovnoškolka u poznatim Gorankama i od tada ne napušta pjevanje. Članica je mješovitog pjevačkog zbora punih 30 godina, a krase ju osobine poput pravednosti, ustrajnosti i samozatajnosti. Ona je oslonac mnogim članovima KUD-a te su sa srcem i punom iskrenošću predlažu za Povelju Grada Delnica za 30 godina kontinuiranog pjevanja u Mješovitom pjevačkom zboru KUD-a Delnice. |

Nakon razmatranja svih pristiglih zahtjeva Komisija donosi sljedeće zaključke:

**Za Nagradu za životno djelo Grada Delnica u 2017. godini** Komisija Gradskom vijeću predlaže

**Ljubicu Vujnović za svekoliki doprinos zdravstvu i socijalnoj skrbi i razvoj humanizacije življenja u Gradu Delnicama.**

**Za Godišnje nagrade Grada Delnica u 2017. godini** Komisija ne predlaže nikoga obzirom se kod oba predložena kandidata (Vesna Pajnić i Davor Grgurić) ne radi o dostignućima i doprinosu od značaja u domeni gospodarskog i društvenog života Grada Delnica ostvarena **tijekom posljednje dvije godine**, kako je navedeno u članku 10. Odluke o javnim priznanjima Grada Delnica.

**Za Povelje Grada Delnica u 2017. godini** Komisija Gradskom vijeću predlaže:

|  |  |  |
| --- | --- | --- |
| 1 | Udruga antifašističkih boraca i antifašista | za 70 godina aktivnog rada i postojanja |
| 2 | Auto-klub Delnice | za 60 godina aktivnog rada i postojanja |
| 3 | Franjo Crnković | za 10-ogodišnje kontinuirano praćenje meteoroloških promjena u Gradu Delnicama |
| 4 | Slavko Pristušek | za 20 godina kontinuiranog rada u KUD-u |
| 5 | Mirjana Petrač | za 30 godina aktivnog članstva u Mješovitom pjevačkom zboru KUD-a Delnice |
| 6 | Boris Crnković | za 20 godina aktivnog članstva u Mješovitom pjevačkom zboru KUD-a Delnice |
| 7 | Folklorna sekcija KUD-a Delnice na čelu s voditeljicom Danijelom Štimac | za 10 godina promoviranja tradicije u pjesmi i plesu |
| 8 | Sanda Bolf | za 30 godina aktivnog članstva u Mješovitom pjevačkom zboru KUD-a Delnice |

Obzirom na gore navedeno, Komisija predlaže Gradonačelniku da dodijeli zahvalnice:

1. Vesni Pajnić za turističku i svekoliku promociju kupske doline i Grada Delnica

2. Davoru Grguriću za 15-ogodišnji novinarski rad na očuvanju delničkog govora i kulturne baštine Grada Delnica

Članica Komisije Nada Glad također spominje kako bi bilo lijepo da Gradonačelnik dodijeli zahvalnicu gospodinu Vilimu Smiljaniću za trud uložen pri upravljanju sredstvima iz donacije pok. Janet Majnarich.

**Komisija završila s radom u 18,10 sati.**

Predsjednica

Lidija Žagar